b'\n_START_ARTICLE_\nSyd\xc3\xa4nper\xc3\xa4\n_START_PARAGRAPH_\nSyd\xc3\xa4nper\xc3\xa4 (joskus my\xc3\xb6s Syv\xc3\xa4per\xc3\xa4) on kyl\xc3\xa4 Myn\xc3\xa4m\xc3\xa4en kunnan Mietoisissa, Varsinais-Suomessa. Syd\xc3\xa4nper\xc3\xa4n naapurikyli\xc3\xa4 ovat Soukko, Aarlahti, Hietam\xc3\xa4ki, Nummi ja Antikkala. Kyl\xc3\xa4 on harvaan asuttu._NEWLINE_Kyl\xc3\xa4n kantatila sijaitsee pienell\xc3\xa4 m\xc3\xa4ell\xc3\xa4 ja kyl\xc3\xa4n Myn\xc3\xa4lahden laaksossa olevat pellot ymp\xc3\xa4r\xc3\xb6iv\xc3\xa4t sit\xc3\xa4. Syd\xc3\xa4nper\xc3\xa4 oli 1500-luvun alussa yhden manttaalin suuruinen r\xc3\xa4lssi. Sittemmin se siirtyi kuninkaan perint\xc3\xb6omaisuudeksi. Tila oli 1600-luvun puolen v\xc3\xa4lin aikoihin hetken jaettuna kahtia, jolloin se toimi muun muassa kersantin virkatalona. Vuoteen 1930 asti tila oli vuokraajan viljelem\xc3\xa4 valtion kruununtila. Kyl\xc3\xa4ss\xc3\xa4 oli 1900-luvun alussa muutamia m\xc3\xa4kitupalaisia ja itsellisi\xc3\xa4. Vuonna 1929 Syd\xc3\xa4nper\xc3\xa4st\xc3\xa4 lohkottiin J\xc3\xa4rvel\xc3\xa4-niminen tila, joka liitettiin my\xc3\xb6hemmin osaksi Karjalan kuntaa.'